**Vakok és Gyengénlátók Közép-Magyarországi Regionális Egyesülete
24. hírlevél**

**Tartalom**

[1. Pályázati kiírás](http://freemail.hu/mail/index.fm#1.hir)
[2. Igényekhez igazodó szolgáltatási idővel üzemel májustól a Louis Braille Támogató szolgálat](http://freemail.hu/mail/index.fm#2.hir)
[3. Figyelem! Ismét lesz lehetőség gyógycipőt készíttetni!](http://freemail.hu/mail/index.fm#3.hir)
[4. Legyen a munkatársunk!](http://freemail.hu/mail/index.fm#4.hir)
[5. Támogatást nyertünk a „Közösséget építünk” című könyvünkre a “Budapest Bank Budapestért” Alapítványtól](http://freemail.hu/mail/index.fm#5.hir)
[6. JÓPÁR KERÉKPÁR](http://freemail.hu/mail/index.fm#6.hir)
[7. Akadálymentes (en a) kulisszák mögött](http://freemail.hu/mail/index.fm#7.hir)
[8. MEGHÍVÓ](http://freemail.hu/mail/index.fm#8.hir)
[9. Esztergomba látogat a GÖTLE csapata](http://freemail.hu/mail/index.fm#9.hir)
[10. Látássérültek az ősember otthonában](http://freemail.hu/mail/index.fm#10.hir)
[11. Június eleji élménybeszámolók Rákosmentéről](http://freemail.hu/mail/index.fm#11.hir)
[12. Április-Május. Óvodások között, a IV. kerületben!](http://freemail.hu/mail/index.fm#12.hir)
[13. Városünnep 2016.](http://freemail.hu/mail/index.fm#13.hir)
[14. Májusi programok Újpesten](http://freemail.hu/mail/index.fm#14.hir)
[15. Dabason is népszerűek az érzékenyítő programok](http://freemail.hu/mail/index.fm#15.hir)
[16. NARRÁCIÓ: Nádor Terem: ólomüveg ablak - 16. rész](http://freemail.hu/mail/index.fm#16.hir)
[17. Családom – valóság és álom](http://freemail.hu/mail/index.fm#17.hir)
[18. Baráthegyi Vakvezető Kutya Iskola Kölyöknevelőket keres!](http://freemail.hu/mail/index.fm#18.hir)
[19. Két hónapra lezárják a Szabadság hidat](http://freemail.hu/mail/index.fm#19.hir)
[20. Apró hírek – program morzsák](http://freemail.hu/mail/index.fm#20.hir)

**1. Pályázati kiírás**

A Vakok és Gyengénlátók Közép-Magyarországi Regionális Egyesülete (VGYKE) 25/2016.06.15. számú elnökségi határozata értelmében pályázatot ír ki az egyesület rendes tagjai részére életvitelt megkönnyítő segédeszközök beszerzésének támogatására. A pályázat keretösszege 1400000,- Ft, amely a Főpolgármesteri Hivatal támogatásából illetve az MVGYOSZ által a VGYKE részére leosztott SZJA 1%-os támogatási keretből kerül finanszírozásra. Egyesületünk ezen pályázattal elsősorban azon rászoruló tagjait kívánja támogatni, akik általában helyzetük miatt más pályázati lehetőségektől elesnek, így az elbírálás során előnyben részesítjük az alábbi jellemzőkkel rendelkező pályázókat:

* Egyszemélyes háztartásban élők
* szintén látássérült házas- vagy élettárssal, illetve más látássérült családtaggal élők
* halmozott fogyatékossággal élők
* időskorúak
* Gyermekét egyedül nevelő látássérült személyek

Pályázatot nyújthatnak be a VGYKE azon rendes tagjai, akik a 2016-os évre befizetett érvényes tagsági jogviszonnyal rendelkeznek, illetve akik a 2016-os tagdíjat legkésőbb a pályázat benyújtásakor személyesen befizetik. Nem nyújthatnak be pályázatot azok a tagok, akik az előző évben nyertek az egyesülettől segédeszköz támogatást!

Pályázni kizárólag a VGYKE által kiadott pályázati űrlap teljeskörű és a valóságnak mindenben megfelelő kitöltésével, illetve a kitöltött űrlap határidőben történő benyújtásával lehet.

Egy pályázó csak egy segédeszköz beszerzésére nyújthat be pályázatot. A támogatási összeg: maximum 40000,- Ft lehet.
A támogatás mértékéről kizárólag a VGYKE elnöksége dönt a pályázati adatlapon feltüntetett információk alapján.

Pályázni az alábbi csoportokba tartozó segédeszközökre lehet:

* nagyítók, speciális szemüvegek
* tévére és számítógépre csatlakoztatható elektronikus nagyító eszközök
* informatikai eszközök (szkenner, notebook, monitor, stb.)
* mobiltelefonok iphone-ok
* beszélő konyhai és egészségügyi, illetve egyéb eszközök (vérnyomás- és vércukorszintmérő, lázmérő, konyhai- és személymérleg, színfelismerő, címkéző toll)
* beszélő- és Braille órák, zsebórák
* fejlesztő játékok
* fehérbotok

A pályázati adatlapot hírlevelünk mellékletében találják, vagy a felhívással együtt 2016. június 17-től letölthető a VGYKE honlapjáról ([www.vgyke.com](http://www.vgyke.com)), illetve beszerezhető személyesen vagy kérhető e-mailben a VGYKE központi ügyfélszolgálatán és kistérségi irodáiban az alábbi elérhetőségeken:

VGYKE központi ügyfélszolgálat: 1146 Budapest, Hermina út 57.
Telefon: (1) 384-5541 (1-es menüpont)
E-mail: ugyfel@vgyke.com

Buda-környéki Látássérültek Közhasznú Egyesülete:
Cím: 2040 Budaörs, Szivárvány utca 5.
Telefon: (23) 789-885
E-mail: budaors@vgyke.com

Cegléd és Térsége Látássérültjeinek Egyesülete:
Cím: 2700 Cegléd, Alkotmány utca 11.
Telefon: (70) 773-4044
E-mail: cegled@vgyke.com

Dabas és Térsége Látássérültjeinek Egyesülete:
Cím: 2370 Dabas, Szent István tér 1/B.
Telefon: (70) 773-4072
E-mail: dabas@vgyke.com

Gödöllő és Térsége Látássérültjeinek Egyesülete:
Cím: 2100 Gödöllő, Szabadság u. 23.
Telefon: (70) 387-5265
E-mail: godollo@vgyke.com

Látássérültek Pilisvölgye Egyesülete:
Telefon: (70) 387-5263
E-mail: pilisvorosvar@vgyke.com

Dunakanyari Látássérültek Egyesülete:
Cím: 2600 Vác, Földvári tér 14.
Telefon: (70) 773-4078
E-mail: vac@vgyke.com

A pályázatok benyújtási határideje 2016. augusztus 31. szerda.

A pályázatok benyújthatók postai úton a VGYKE postacímére: 1380 Budapest, Pf. 1075 illetve személyesen a VGYKE központi ügyfélszolgálatán és kistérségi irodáiban. Az egyesület ügyfélszolgálati irodáiban munkatársaink előzetes egyeztetés esetén állnak rendelkezésükre a pályázati adatlapok kitöltésében.

Postai benyújtás esetén határidőben benyújtottnak minősül az a pályázat, melyen a postai bélyegző dátuma 2016. augusztus 31. A személyesen benyújtott pályázatok esetén az egyesület munkatársai átvételi elismervényt állítanak ki. A személyesen történő benyújtás pontos határideje 2016. augusztus 31. szerda, 17 óra.

A pályázatokat a VGYKE elnöksége bírálja el legkésőbb 2016. szeptember 7. napjáig. A pályáztatónak jogában áll az igényeltnél alacsonyabb összegű támogatást megítélni. A pályázat eredményéről az elbírálást követő 8 munkanapon belül minden pályázó postai úton értesítést kap. A nyertes pályázók listája a döntést követően elérhető lesz a VGYKE honlapján is. Az elnyert támogatások felhasználására 2016. december 15-ig van lehetőség.

Felhívjuk figyelmüket, hogy a támogatást csupán abban az esetben tudjuk kifizetni, ha a beszerzett segédeszközről szóló számla dátuma 2016. június 15. és december 15. közé esik, illetve amennyiben a számla a VGYKE nevére szól.
Felhívjuk figyelmüket továbbá, hogy a pályázat benyújtása nem jelenti automatikusan a támogatás odaítélését!

Nem bírálható el az a pályázat, amely:

* nem a VGYKE rendes tagja által került benyújtásra
* hiányosan vagy nem megfelelően van kitöltve, ideértve az olvashatatlan kitöltést is, illetve ha az eszköz típusa és bruttó beszerzési ára nincs feltűntetve
* valótlan adatokat tartalmaz
* a megpályázott eszköz a kiírásnak nem felel meg
* a pályázó a VGYKE tisztségviselője

A megpályázott eszköz megvásárlását a VGYKE nevére szóló számlával kell igazolni ( Vakok és Gyengénlátók Közép-Magyarországi Regionális Egyesülete 1146 Budapest Hermina u. 57. adószám 18185030-1-42 ) , melynek eredeti példányát a VGYKE központi ügyfélszolgálatán le kell adni. A támogatás a számla leadásakor, utófinanszírozásként, készpénzben kerül kifizetésre. A pályáztató a támogatás felhasználásának ellenőrzésére bármilyen, a hatályos jogszabályoknak megfelelő módon jogosult.

Budapest, 2016. június 15.

**2. Igényekhez igazodó szolgáltatási idővel üzemel májustól a Louis Braille Támogató szolgálat**

Amennyiben egyszeri vagy több alkalommal segítségre lenne szüksége ügyei intézésében vagy a szabadidő hasznos eltöltésében vagy orvoshoz szeretne eljutni kísérővel, forduljon hozzánk bizalommal!
Nem csak 8-16 óra között segítünk, a szolgáltatásunkat az igényekhez igazítjuk egyeztetést követően!

Szolgáltatási formák:

* Személyi segítés – ennek keretében lakáson belül olyan segítséget nyújtunk, amit a fogyatékos személy fogyatékossága miatt önállóan nem tud megoldani. (pl. irat rendezés, felolvasás, vásárlás, különböző életfenntartási szükségletekben való segítés…stb.). Lakáson kívül: kísérést, ügyintézést tudunk biztosítani.
* Szállítás: segítünk eljutni a fogyatékos személynek a közszolgáltatásokhoz, iskolába, orvoshoz, munkahelyre, segítjük a részvételt szabadidős programokon.

A személyi segítségnyújtás és a szállító szolgálat szerződéskötéssel, előzetes bejelentkezés alapján történik, ezért hívja koordinátorunkat telefonon.

A szolgáltatás igénybevételekor térítési díjat kell fizetni.
Személyi segítés esetében: 300 Ft/óra
Szállítás esetén: 150 Ft/km.

Igénybe vehetik:
Azok a Budapest közigazgatási területén élő személyek, akik szociálisan rászorultak.
Szociálisan rászorultnak minősül az a súlyosan fogyatékos személy, aki külön jogszabály szerinti fogyatékossági támogatásban, vakok személyi járadékában, illetve magasabb összegű családi pótlékban részesülő személy.
Szükséges a fogyatékosság fennállásának orvosi dokumentációkkal való igazolása.

Figyelem!
A szolgáltatást igénybe vehetik azon budapesti lakcímmel rendelkező egészségkárosodott személyek is, akik a fent nevezett ellátásokkal és igazolásaikkal nem rendelkeznek, ők a szociálisan nem rászorult kategóriába sorolhatók, elegendő a rokkantságot igazoló határozat vagy szakvélemény, vagy egy korházi zárójelentés.
Ez esetben a térítési díjak a következők: személyi segítés 850 Ft/óra; szállítás: 400 Ft/km.
A VGYKE tagjainak kedvezményes ezen térítési díj is: személyi segítés 500 Ft/óra, szállítás 200 Ft/km.
Szerződéskötés és előzetes egyeztetés ebben az esetben is szükséges.

Csoportos szállítást is vállalunk Budapesti indulással az ország bármely pontjára illetve a főváros területén (kirándulás, fellépés, egyéb szabadidős program), ebben az esetben is egy személlyel a csoportból szerződést kötünk annak függvényében hogy milyen orvosi papírokat tud bemutatni 150 és 450 Ft/km költséget kell megfizetni az indulási címtől az érkezési címig megtett kilométer alapján.

Elérhetőségek:

* E-mail: tszolgalat@vgyke.com
* Központi tel.szám: +36 1 384 55 41
* Koordinátor: T: +36 70 387 52 62

Fodor Ágnes
VGYKE Elnök

**3. Figyelem! Ismét lesz lehetőség gyógycipőt készíttetni!**

2016. július 25-én a Láthatár Segédeszköz boltban azoknak, akik érvényes közgyógy igazolvánnyal rendelkeznek, lehetőségük lesz díjmentesen gyógycipőt készíttetni. A cipőket katalógusból lehet kiválasztani, melyet előzetes mintavétel alapján személyre szabottan készítenek el.
Ortopéd orvossal együtt előre egyeztetett időpontban lábvizsgálatot tartunk.
A gyógyszerkeretet nem érinti. Amennyiben nem rendelkeznek Közgyógy igazolvánnyal, a cipők ára kb. 20.000 Ft, elkészítési idő két hónap.
A modellek megtekinthetők a
[www.betet-kft.hu](http://www.betet-kft.hu) oldalon.

Minimum 10 fő jelentkezését várjuk, akik szeretnének élni a lehetőséggel.
Jelentkezni lehet személyesen a Láthatár boltban, cím:
1146 Budapest, Hermina út 57,
illetve az alábbi két telefonszámon:
(1) 384 55 41,
06 70 383 36 11
Nyitva tartás: kedd, szerda, csütörtök, péntek 09.00-17.00 óra között.

Jelentkezzen minél előbb, hogy ne maradjon le!

**4. Legyen a munkatársunk!**

A Vakok és Gyengénlátók Közép-Magyarországi Regionális Egyesülete (VGYKE) azonnali kezdéssel 1 fő munkatársat keres Budapest XIII. kerületében.

Feltételek: megváltozott munkaképesség (legalább 40 %), mobilitás, jó kapcsolatteremtő és kommunikációs készség, továbbá fontos, hogy a pályázó helyi lakos legyen.
Munkakör: közösségi civil szervező
Iskolai végzettség: alapfokú
Előny: hasonló munkakörben szerzett tapasztalat

Feladatok:
Látássérültek közösségbe szervezése, szabadidős programok, klubok, kirándulások, egyéb közösségi programok szervezése.
Napi munkaidő: 4 óra (rugalmas munkabeosztás)
Fizetés: a minimálbér időarányos része
Munkavégzés helye: Budapest, XIII. kerülete és változó helyszín a programok szerint.
Önéletrajzokat a
lampas.bp13@gmail.com címre várjuk.
<https://www.facebook.com/groups/348668325224457/?fref=ts>

**5. Támogatást nyertünk a „Közösséget építünk” című könyvünkre a “Budapest Bank Budapestért” Alapítványtól**

A VGYKE sikerrel pályázott a „Budapest Bank Budapestért” Alapítványhoz az egyesület eddigi eredményeit bemutató könyv megjelentetésére. Az ünnepélyes eredményhirdetésen az egyesület elnöke személyesen vette át a támogató plakettet.

Miért tervezünk könyvkiadást?
– Minden szervezet életében eljön az összegzés, visszatekintés ideje. Tizenkét év elég hosszú idő ahhoz, hogy számba vegyük az elért eredményeket, és a még megvalósításra váró feladatokat,  hogy a nyilvánosság elé álljunk, megmutassuk magunkat, és azok is halljanak rólunk, akik eddig nem találkoztak egyesületünkkel. Sőt, úgy véljük, hogy ezáltal fog sok olvasó közelebbről megismerkedni a látássérült emberekkel, hiszen nem mindenkinek van látássérült barátja, ismerőse – tájékoztatott  Fodor Ágnes, a VGYKE elnöke.
– Fontos természetesen az is – tette hozzá –, hogy maguk a látássérült emberek és hozzátartozóik értesüljenek működésünkről, mert így olyanok is meg tudnak majd minket keresni, akik eddig magányosan, vagy csak nagyon szűk körben élték az életüket. Eddigi munkánk pedig reménnyel töltheti el őket, hiszen 2004-es megalakulásunk óta szoros közösségi hálót tudtunk létrehozni működési területünkön: Budapesten és Pest megyében.
Nem utolsó sorban pedig jelenlegi, több mint nyolcvan munkatársunk és számos önkéntesünk érezheti munkája megbecsülését azzal, ha interjúkban lehetőséget kap bemutatkozni, és az általuk végzett munka legfőbb értékei is megjelennek egy nívós kiadványban.
Egy ilyen átfogó bemutatásnak, amire a tervezett 208 oldalon sor kerülhet, az is egy további hozadéka lehet, hogy rávilágít arra, hogy a civil szervezetek milyen fontos szerepet játszanak társadalmunkban.
Hozzátenném még, hogy a könyv formátum ugyan a súlyos látássérülteknek nem olvasható forma, de akadálymentesített honlapunkon lehetőség lesz ennek digitális változatát megjelentetni – emelte ki az elnök asszony.

A Közösséget építünk című könyvben a VGYKE minden látássérült közösségét és valamennyi szolgáltatását, eddig megvalósult sikeres projektjét be fogjuk mutatni, kiegészítve olyan életutakkal, amelyekben megismerhetünk sikeres látássérült embereket. Ők interjúkban fognak magukról vallani.
A történeteket, élménybeszámolókat sok fotóval tervezzük színesíteni. Zárásként szerepelni fog egy olyan fotóösszeállítás, amely a 2014-es fotópályázatunk legjobb, nagy sikert aratott alkotásaiból áll.
Végül a könyvnek nagyszabású sajtó nyilvános ünnepélyes bemutatója lesz, elképzeléseink szerint ez év végén, melyre sok szeretettel várunk mindenkit!
<http://www.vgyke.com/hir/tamogatast-nyertunk-a-kozosseget-epitunk-cimu-konyvunkre-a-budapest-bank-budapestert-alapitvanytol/>

**6. JÓPÁR KERÉKPÁR**

KIS TÖRTÉNETI BICIKLITÚRA 1840-TŐL 1980-IG

Kedves klubtagok és érdeklődők!

Szeretettel invitálunk mindenkit erre a különleges biciklitúrára!
A zuglói Adler Sport Club kerékpár gyűjtői hozzák el féltett kincseiket Kispestre és mutatják be a biciklik történetét.
A kiállítás helyszíne: Nagy Balogh János Kiállítóterem
Ideje: 2016. június 23. (csütörtök), 16 óra

Találkozó: A 42-es villamos Templom téri megállójában 15.45-kor.
Jelentkezéseket várjuk elérhetőségeink valamelyikén!

Elérhetőségeink:
Telefon:
06-30-498-9127 (Bernát Zsuzsanna)
06-70-984-8868 (Puchnyák István)
E-mail:  lampas.kispest@gmail.com

**7. Akadálymentes (en a) kulisszák mögött**

A XIII-XIV. kerület Lámpásainak jövőheti programja
A havi klub keretében Koltai Judit, a Holdvilág Kamaraszínház művésze és rendezője kalauzol minket végig a színházi kulisszákon: végigjárjuk a hangosító-, világosító- és narrátori fülkét, valamint a kellék- és jelmeztárat, végezetül a színpadra is felmegyünk. Ezt követően Judit a szeptemberben induló új évad akadálymentesítési terveibe is beavat minket.
Ehhez kapcsolódóan kolléganőnk, Susovich Erika mesél a közös munkájukról és az első tapasztalatairól, élményeiről audionarrátorként.

A helyszín ezúttal rendhagyó módon nem a zuglói klubhelyiségek egyike lesz, hanem az Angyalföldi József Attila Művelődési Központ, ahol Judit mellett a technikai berendezésekért felelős kolléga is a segítségünkre lesz, úgyhogy mindent első kézből ismerhetünk majd meg.

Időpont: 2016.06.21. kedd, 15:00-17:00
Helyszín: Angyalföldi József Attila Művelődési Központ
(1131 Bp., József Attila tér 4.)

Jelentkezéseiteket a programra 2016.06.20-án hétfőn délig várjuk a lampas.bp13@gmail.com, vagy a lampas.zuglo@gmail.com e-mailcímek valamelyikén, esetleg telefonon a +3670/ 984-5071-es számon!
Mindenkit szeretettel várunk!

**8. MEGHÍVÓ**

Kedves Klubtagok!

  Sok szeretettel meghívunk benneteket a Kispesti Közösség Lámpásai nevében a következő klubnapra melynek a helyszíne: XIX., Táncsics M. u. 7 (Családsegítő Központ)

Időpont: 2016. június 30. (csütörtök) 15 óra

Klubnapunkon a júniusi hétvégékre eső jeles napokról fogunk beszélgetni, és az is kiderül, melyik napot tartják a történészek a legpogányabb ünnepnek.

Közkívánatra újabb kvízjáték, amelyből megtudhatjuk, mennyire vagyunk képben kispesti kulturális és helytörténeti kérdésekben?

Június 3-án megtörtént a Futár távirányítók ünnepélyes átadása, akik nem tudták a fenti időpontban átvenni, megtehetik klubnapjainkon (minden hónap utolsó csütörtök).

Részvételi és átvételi szándékotokat kérjük, feltétlenül jelezzétek!
Bernát Zsuzsanna és Puchnyák István
(szervezők)
Elérhetőségeink:
Telefon: 06/30/498-9127 Bernát Zsuzsanna
    06/70/984-8868 Puchnyák István
E-mail: lampas.kispest@gmail.com

**9. Esztergomba látogat a GÖTLE csapata**

KEDVES TAGTÁRSAINK!

  2016. július 20.-án szerdán, kirándulást szervezünk Esztergomba.
Indulás: 9 óra Gödöllői vasútállomás
Érkezés: kb. 18.30 Gödöllői vasútállomás
A kiránduláshoz buszt bérelünk ennek költsége 500.-Ft/fő. A busz 33 személyes, aki tud, hozzon kísérőt magával.

Programterv:
Érkezés Esztergomba kb. 11 óra
Esztergomi vár és vármúzeum megtekintése. Kedvezményes belépőjegy ára tárlatvezetéssel 350.-Ft/fő, kísérőknek is.
Bazilika megtekintése,
Jegyárak:

* Kincstár: ingyenes
* Kupola: 700.-Ft, nyugdíjas, gyerek 500.-Ft. A kupolába 413 lépcsőn lehet feljutni.
* Kripta, altemplom: 200.-Ft, 57 lépcsőn lehet lejutni
* Főszékesegyházi Kincstár, belépő ingyenes
* Duna múzeum, belépő ingyenes

Természetesen a fenti programok nem kötelezőek és ezektől el lehet térni, de ebédig kb. ez fér bele.
Ebéd: aki szeretne, saját költségére a közeli éttermek egyikében megebédelhet.
Délután a Visegrádi Fellegvár megtekintése, belépés látássérülteknek + kísérő ingyenes.
Aktuális kiállítások:

* Szent Korona kiállítás
* Panoptikum (1335-ös visegrádi királytalálkozó emlékére)
* Középkori fegyvertörténeti kiállítás
* Úri vadászat a középkorban

Séta, pihenés a várkertben.

Kérünk mindenkit, hogy 2016. július 1-ig feltétlen jelezzen vissza e- mailben godollo@vgyke.com, vagy a 06-70-387-5265 telefonszámon a kiránduláson való részvételi szándékáról, illetve hány fővel szeretne részt venni a programon.

**10. Látássérültek az ősember otthonában**

A „Közösség Lámpásai” XV. Kerületi Látássérültek Klubjának – amely a Vakok és Gyengénlátók Közép-Magyarországi Regionális Egyesületénekkeretein belül, az elmúlt esztendő decembere óta működik – 20 tagja június 6 és 8 között, miután eredményesen vettek részt a XV. kerületi önkormányzati civil pályázaton, Szilvásváradra kirándult.

Szilvásvárad a Bükk nyugati lábánál az újkőkor óta lakott terület: az ősember-barlangja néven közismert, Istállós-kői barlangban 44.300 évvel ezelőtti leleteket is találtak a régészek. A táj, a Szalajka-völgy, amely valaha ipari központ volt, valóban élményt jelenthet az arra járóknak. Az itt élők egykor elsősorban szén- és mészégetéssel, hamuzsírfőzéssel foglalkoztak: a hagyomány szerint, a patak és a völgy neve a hamuszír szlovák nevéből (szalajka) származik, más vélemények szerint, inkább az üveghuták akkori alapanyagára, a bükkfahamuból főzött alkálilúgra (sal alcali) utal.

A kiránduló látássérültek, a kísérőikkel együtt, a Szalajka-völgyben, a pisztrángtelep melletti Villa Negra Vendégházban szálltak meg, a kiszolgálásnak köszönhetően a kirándulás – a bőségesen tálalt reggelinek, ebédnek és vacsorának köszönhetően – szinte gasztronómiai túrára hasonlított.

Embert próbáló volt a félnapos, Regős József geológus kutató, aki újpalotai lányt vett feleségül, túravezető kalauzolásával, az ősember barlangját célba vevő túra. Útközben, ami eleinte könnyűnek tűnt, később azonban, látóembernek is igencsak fárasztóvá vált, a kirándulók megkóstolták a Szikla-forrás és a Szalajka-forrás a Budapesten élő ember számára hihetetlenül tiszta vízét. A Szalajka vízéből kicsapódó és lerakodó oldott mész fátyolhoz hasonlóan lepi be az akadályokat, a medrében pedig mésztúfa-gátakat, küszöböket építve alkotta meg a természet a zuhatagsor lépcsőit: túljutva a Fátyol-vízesésen, a már említett Szalajka-forrástól indul felfelé a szerpentines, olykor beszűkülő, fakorlátok könnyítette hegyi út – amelyen haladva jól lehet tanulmányozni a kőzetrétegeket – végén, 546 méter magasságban tátog az ősember barlangja.
Nemcsak az ősember talált itt menedéket, hanem az állatok is:
a barlang egyik érdekessége az úgynevezett medvetükör: a bundáját vakarni akaró medve a barlang kiálló, hegyesebb részéhez dörgölődzött, s az a rész lassan tükör simává, vagy inkább márványra emlékeztetővé vált. Fényes Elek, aki 1851-ben elsőként írta le a barlangot, szerint ezer sertés könnyedén elférne benne
– a hegy és a barlang „hivatalos” neve is valójában erre (kőistálló) utal: Istállókő. De mit is találtak itt a régészek? Csak példaként néhány lelet: rénszarvas, barlangi medve, ősbölény, mamut, barlangi oroszlán csontjait.

Még aznap délután a fáradhatatlan látássérült kirándulók az Archeoparkba mentek, ahol interaktív módon ismerkedhettek meg Szilvásvárad és a Bükk több ezer, vagy inkább több tízezer éves múltjával, méghozzá a látássérültek számára nagyon fontos lehetőséggel: tapinthatóan. Vidám hangulatot teremtett, amikor mindenki kipróbálhatta, hogyan is lehetett használni a tűzgyújtó íjat.

Természetesen, a füstölt pisztráng megkóstolása sem maradhatott ki a programból, hiszen a Szalajka-völgy egyik ismérve a pisztráng, amely egykor szabadon élt a Szalajkában, manapság inkább a pisztrángtelepről kerül a füstölőbe.

A kirándulásnak nem utolsó sorban az volt a célja, hogy bizonyítsa: a látássérültek és a látók – legalábbis egy kiadós túra keretében – a különbözőségek ellenére hasonló teljesítményre képesek. Ugyanakkor ez egy szabadidős program is volt, amelyen elsősorban azok vettek részt, akik a látássérültségükből eredő állapotuk miatt nem tudnának másképpen részt venni egy ilyen programon: így ugyanazt az érzést élhették át, amit a látó, túrázó emberek.

"KÖZÖSSÉG LÁMPÁSAI" XV. KERÜLETI LÁTÁSSÉRÜLTEK KLUBJA
lampas.xvker@gmail.com

Csukáné Polyák Erzsébet 06 70 773 4054
Moldován Eszter 06 30 498 9659

**11. Június eleji élménybeszámolók Rákosmentéről**

2016. június 4-én, mi rákosmenti Lámpások és Önkéntesünk, a Lora nevű kutyájával gyereknapon vettünk részt a rákoskeresztúri Napsugár Óvodában. A kerti diófa alatt rendeztük be játszóasztalunkat, ahol a gyerekek kipróbálhatták a látáson kívüli érzékszerveiket: a tapintást, szaglást, hallást.
Megsimogathatták a vakvezető kutyát, a felnőttek pedig megismerkedhettek néhány háztartási eszközzel, amelyek a látássérültek segítségére vannak a konyhában. Péter a Braille írással ismertette meg az érdeklődőket, és részleteket olvasott fel a Pinokkióból. A nap legnagyobb sikereként egy ötéves kisfiú vezettette magát Lorával becsukott szemmel. Ha rajta múlik, akkor Önkéntesünk kutya nélkül megy haza, mert a kisfiú nagyon megszerette, és szívesen elvitte volna magával.

2016. június 7-én megtartottuk a soron következő klubnapunkat, ezúttal azonban a Rákosligeten található Maros Moziban, mert a Gyermekjóléti Központot felújítják.
Erre az alkalomra meghívtuk Ézsiás László látássérült előadóművészt, aki két részre osztotta műsorát: az első részben mesélt az életéről, majd ismert költők verseiből adott ízelítőt. Aztán Jana zenéje köszöntötte a hónap névnaposait és születésnaposait, majd újra a Versmondónk következett, aki saját verseiből adott elő néhányat. Saját költeményei abból az alapélményből táplálkoznak, hogy három hónapos korában elvesztette édesanyját. Erről szól az Igazolatlan hiányzás című verse is, amellyel mindannyiunkat megríkatott. Ám Laci nemcsak a komoly, hanem a humoros oldalát is megmutatta a résztvevőknek: egy olyan saját maga által írt jelenetet adott elő, amely a vak léttel kapcsolatos fonák helyzeteket mutatta be, remek paródiával fűszerezve. Ez sem maradt hatás nélkül: itt a hasunkat fogtuk nevettünkben! Jól esett egy kicsit saját magunkon, és az élet fonákságain nevetni.
Köszönjük Rózsahegyi Péternek, hogy lehetővé tette, hogy a klubunkat a Moziban tartsuk, köszönjük Ézsiás Lászlónak a csodálatos délutánt!

Acsay Péter és Krayné Faragó Zsuzsanna

**12. Április-Május. Óvodások között, a IV. kerületben!**

Folytatódik az érzékenyítés a kicsiknél, egészen addig, míg végig nem jártuk, az Újpesti óvodákat. Ez szeptembertől, december elejéig tart majd.
Nagy szeretettel, és kíváncsisággal indulunk reggelenként az óvodák felé. Nincs két egyforma délelőtt a gyerkőcök között, nincs két ugyan olyan csoport, vagy gyermeki reagálás a játékos érzékenyítés kapcsán. Nap, mint nap új élményekkel távozunk az 5-6 évesek világából. Remélve, hogy hagytunk nyomot a kis lelkükben, és elméjükben a vakok életéből. Természetesen, ezt Ők még másként érzékelik, élik meg. De a későbbiek folyamán jó lenne ha, az iskolai érzékenyítés élménye után, valamint a kis életük során, tapasztalatokat szerezvén megértenék, és elfogadnák egyenlő emberként (gyerek, majd felnőtt korban is egyaránt) a fogyatékkal élőket.

Valamint szeretnénk Köszönetet mondani elsősorban az Újpesti Önkormányzat Vezetőinek, valamint a szintén érzékenyítés felé nyitott Újpesti Óvodai Vezetőknek, hogy lehetőséget kaptunk játékosan bemutatva egy-egy pillanatot a vakságból.

Újpest Lámpásai: Széles Attiláné Panka, és Kulman Tiborné

Era. Budapest 2016 Május 31.

**13. Városünnep 2016**

A kilencedik Városünnepet rendezte meg Kispest Önkormányzata és a KMO Művelődési Ház 2016. június 12-én a Templom téren. Sok ezren ünnepelték, hogy Kispest 145 éve vált önálló településsé.
Az egész napos családi programot, amely idén a „Szülinapraforgó” nevet kapta, népszerű hazai és külföldi sztárok fellépései mellett számtalan egyedi és érdekes kísérő program tette még izgalmasabbá.

Mi is részt vettünk a Városünnepen. Csatlakozott hozzánk Kiss Gábor kollégánk a Láthatár bolt árukínálatával.
Több klubtagunk ünnepelt a téren, és meglátogattak bennünket.
(Bernát Zsuzsanna)

**14. Májusi programok Újpesten**

Május 4-én ismét klubnapot tartottunk. Nagy izgalommal készültünk, mivel anyák napi meglepetéssel vártuk a résztvevőket. Újra eljöttek előadóművészeink, Szabó Gábor zongoraművész, és Kulman Tibor költő, aki saját verseit adta elő.
Az asztalon Panka anyák napjára írt verse, és egy csoki, ez volt a plusz meglepetés. A jó hangulatú beszélgetés közben Panka felolvasta az egyik kis vidám írását. Nagy örömünkre, mindenki mosolyogva vált el egymástól.

Bencsikné Mayer Mónika, aki a Cri Du Chat Baráti Társaságot vezeti, megkeresett bennünket, hogy ezentúl mi, látássérültek is részesei lehessünk az akadálymentes színházi előadásaiknak. Május 24.-én néztük meg a Kattanásig című két felvonásos drámát, már narrált előadásban. De nem csak a látássérülteknek volt akadálymentes az előadás, hanem a siketek is a színpad oldalán jelölő segítségével élvezhették a nagyszerű színészek lenyűgöző játékát. Minden hang a fülünkben a helyén, nem zavarva a színészek beszédét.
Mit Kell Tudni Róluk? Fantasztikus Társulat!
2015 őszén Egyesületünk, a Cri Du Chat Baráti Társaság egy olyan rendezvénysorozat megvalósításába kezdett, melynek célja, hogy színvonalas és ingyenes kikapcsolódási lehetőséget biztosítson sérült gyermeket nevelő szülőknek, mozgás - és látássérülteknek, nyugdíjasoknak. A programhoz sikerült elnyernünk az újpesti Önkormányzat és az Újpesti Kulturális Központ támogatását is, így az Ady Endre Művelődési Házban – ahol havi rendszerességgel klubfoglalkozásokat is tartunk – térítésmentesen biztosítanak számunkra helyszínt és technikai segítséget az előadásokhoz. A helyszín akadálymentes és egy külön helyiségben lehetőségünk van igény esetén gyermekfelügyelet biztosítására is.

Május hónap utolsó napján felkerekedtünk, és felkerestük Óbudán a Textil Múzeumot. Köszönet a múzeum Vezetőinek, hogy az ingyenes belépés mellett ingyenes profi tárlatvezetéssel is megajándékoztak bennünket. Sok mindent megtapinthattunk, kipróbálhattunk. Peti eljátszott a gondolattal, hogy kitanulja a kékfestő, és a nyomtató mesterséget is.
A kiállítás két szálon fut. Öt nagy egységre bontva mutatja be azt a folyamatot, amely során a néhány fős manufaktúraként induló kékfestőműhely – a család egymást követő generációinak modernizálása következtében – világhírű vállalattá fejlődött.
Ezzel nem csak Óbuda életére volt nagy hatással, hanem meghatározó szereplőjévé vált a korabeli magyar gazdaságnak. Majd választ kaphatunk arra, hogy miként létezett a szocialista gazdaságpolitika korszakában, illetve mi vezetett a megszűnéséhez.
A kiállítás arra is törekszik, hogy a gyár fejlődésének bemutatása közben – számos interaktív elem segítségével – érthetővé tegye a textilnyomás technológiáját.
Azon túl, hogy sok érdekességet tudtunk meg, jól szórakoztunk, köszönhetően a nagyon kedves tárlatvezetőnknek.

Köszönjük a lehetőséget a teljes, önfeledt kikapcsolódásra!
Újpest Lámpásai: Kulmanné Era, Szélesné Panka.

**15. Dabason is népszerűek az érzékenyítő programok**

2016. március 17.
A Kossuth Lajos Általános Iskola 3. b. osztályában rendhagyó környezetismeret órát tartottunk. Témája „Aki más, mint én” című olvasmány volt, amely a fogyatékkal élő emberekről szól. 22 kisdiák és a tanító nénijük tapasztalta meg a nem látók életét.
Ezekben a gyermekekben a másságról szóló szemléletváltás teljes mértékben elérte a hatását.

2016. május 19.
Az új Bóbita óvoda Manócska csoportjában tartottunk érzékenyítést. 28 kisgyermek és 3 felnőtt vett részt a programon.
Nagy érdeklődéssel figyelték a beszélő eszközöket, próbálgatták a nagyítókat. Élvezték a bekötött szemmel a tárgyak felismerését. Szemük helyett az összes többi érzékszervükkel próbálták felismerni (tapogatással, szaglással, ízleléssel) az eszközöket.

2016. május 31.
A Pálóczi Horváth István Szakképző Iskolát Örkényben kerestük meg. A 9.m. osztály 15-16 éves tanulói igazi felnőttes hozzáállással kérdeztek és álltak a nemlátás gondolatához.
Megismerték és kipróbálták a tulajdonomban lévő eszközöket és tárgyakat. Figyelmesek és érdeklődőek voltak.

Roicsik Lászlóné DATLE elnök

**16. NARRÁCIÓ: Nádor Terem: ólomüveg ablak - 16. rész**

A legutóbb megismert négy kúpforma ablakrész fölött a következő szinten, három kicsi rombusz található egymás mellett, kettő a két-két kúp tetejéhez illesztve, a résbe szinte belecsúsztatva, egy pedig az ablak kvázi középpontjaként, a kisebb formákból kialakuló nagyobb egységek összekötőelemeként jelenik meg. Ez a középső rombusz az ablak legfelső nagyobb egységének, a cseppformának az alsó része, aminek a jóvoltából a csepp bele tud illeszkedni a másik két óriási egység a gyertyaforma csúcsai közé, melyeknek hegyes kis lángja ugyanezen rombuszsor másik két tagja.
Mindhárom rombuszon egyforma minta látható a megszokott szimmetriát követve. Az íves keresztlécek négy még kisebb rombuszra osztják ezt az ablak méreteihez viszonyítva amúgy is aprócska részletet. A rombuszon belüli kis rombuszokon kétféle festményt figyelhetünk meg: jobb és bal oldalon egy-egy kis puttó fejecskéje látható - más nem is fér az aprócska "vászonra" csak ez a virágkelyhen ülő, lehunyt szemű pici angyalarc, mint valami kis bimbó. Glóriáját szirmok ölelik körbe, teljessé téve a virágszimbolikát. Körülötte, nagyon gyakori visszatérő motívumként csillagok láthatók. A fölül és alul lévő rombuszrészletekben a tenger fehéren habzó hullámai víznyelvekként, csigavonalban csapnak fel, ezt a sistergő, morajló tajtékot is csillagok pettyezik. Az alsó részlet a felső tükörképe, vagyis alul a festmény fejjel lefelé látható.
Susovich Erika

**17. Családom – valóság és álom**

A Fény Alapítvány, valamint a Vakok és Gyengénlátók Hermina Egyesülete Közművelődési és Kulturális Bizottsága novellaíró pályázatot ír ki „Családom – valóság és álom” címmel.

A pályázaton kizárólag látássérültek vehetnek részt.

Tartalmi megkötés:A novella a családról szóljon egy megtörtént vagy egy elképzelt történet bemutatásával. A novellának egy jeligét kell adni, melyet a mű címe előtt kérünk feltüntetni.

Formai megkötés:3 db A/4-es oldal 12-es betűmérettel, Arial betűtípusban.

A pályaműveket zárt borítékban postai úton kérjük beküldeni a
VGYHE 1406 Budapest Postafiók 40. címre
A borítékra írják rá: Irodalmi Pályázat.
Beérkezés határideje: 2016. szeptember 15. csütörtök.

A küldeménynek tartalmaznia kell a jeligével ellátott novellát 3 nyomtatott példányban, emellett egy zárt borítékot, melyen szerepel a jelige, és a borítékban egy külön lapon legyenek benne a következő adatok:
A novella jeligéje, a novella címe, az író neve, postai címe, telefonszáma.

A tartalmi vagy formai követelményeknek nem megfelelően beküldött, vagy határidőre nem beérkező pályázatot érvénytelennek tekintjük!

A műveket szakértő zsűri bírálja el. A zsűri elnöke Selmeczi Tibor újságíró-humorista, mellette Szöllősi Mátyás író és Szecsődi Péter író.
A zsűri tagjai a jelige alapján határozzák meg a művek erősorrendjét, csak döntésüket követően derül az ki, hogy a nyertes novelláknak ki az írója.

Az első három helyezett értékes tárgynyereményben részesül!
3. helyezett 10.000 forint értékű, 2. helyezett 20.000 forint értékű, 1. helyezett 30.000 forint értékű díjban részesül, valamint lesz egy zsűri különdíj is, ami 3 nap 2 éjszaka 2 személyes wellnes üdülés.

Eredményhirdetés október 15.-én, a Fehér Bot napján lesz az MVGYOSZ Székházban (Budapest, XIV. kerület, Hermina út 47.).

**18. Baráthegyi Vakvezető Kutya Iskola Kölyöknevelőket keres!**

Keresünk olyan családokat, személyeket, akik szívesen segítenék a vakvezető kutyák kiképzését azzal, hogy vállalják egy labrador retriever kölyökkutya felnevelését 2-15 hónapos koráig. A kutyáknak az élelmezési és állatorvosi költségeit az alapítvány állja.
A kölyöknevelők feladata, hogy az alapítvány szakembereivel folyamatos kapcsolatot tartva élménygazdag gyermekkort biztosítsanak a kölyköknek, a megfelelő szabályok betartásával.
Bővebb információ: piros@barathegyi.org

**19. Két hónapra lezárják a Szabadság hidat**

MTI2016.06.16.
Korszerűsítési munkák miatt ma ideiglenes menetrend lép életbe a fővárosban a Bartók Béla úti és a Fehérvári úti villamosok közlekedésében, ez augusztus végéig lesz érvényben. A Szabadság hidat erre az időszakra teljesen lezárják.
A Budapesti Közlekedési Központ (BKK) tájékoztatása szerint a változásra azért van szükség, mert a szakemberek megkezdik a Bartók Béla úti és a Fehérvári úti 35 peron felújítását, valamint átépül a villamospálya is a Szent Gellért tér és a Móricz Zsigmond körtér között.

A Szabadság hidat nemcsak a villamos-, hanem a közúti forgalom elől is teljesen lezárják, és forgalmi változásokra kell számítani a Szent Gellért téren, a Bartók Béla úton, a Móricz Zsigmond körtéren és a Fehérvári úton is.
Várhatóan a nyári tanítási szünet végéig nem jár a 47-es, a 48-as és a 49-es villamos, a 17-es csak a Móricz Zsigmond körtérig megy, a 19-es pedig a Rudas gyógyfürdőig a Bécsi út felől.
A dél-budai végállomásokig pótlóbuszok viszik az utasokat, ezek az Erzsébet hídon át haladnak.
A Fehérvári úton közlekedő buszjáratok és a pótlóbuszok is a Szerémi útra terelve közlekednek.
A BKK azt javasolja, hogy aki teheti, a sűrítve indított 4-es metróval utazzon. Dél-Buda felől a Fővám teret és a Kálvin teret a 4-es metróval lehet elérni, míg az Astoriára vagy a Deák Ferenc térre utazóknak pótlóbuszra érdemes szállniuk.
<http://www.origo.hu/itthon/20160616-ket-honapra-lezarjak-a-szabadsag-hidat.html>

**20. Apró hírek – program morzsák**

**Tartalom**

[1. Érdekes kreatív pályázat egy szemklinikától](http://freemail.hu/mail/index.fm#1.hir)
[2. Érzékenyítő Tábor gyerekeknek](http://freemail.hu/mail/index.fm#2.hir)
[3. Nyaralás Horvátországban a 90 decibel Project csapata szervezésében](http://freemail.hu/mail/index.fm#3.hir)
[4. Zenélő Budapest - 520 minikoncert](http://freemail.hu/mail/index.fm#4.hir)
[5. A kis boszorka – felolvasásra várják a gyerekeket](http://freemail.hu/mail/index.fm#5.hir)
[6. Már két helyszínen a Csodák Palotája](http://freemail.hu/mail/index.fm#6.hir)
[7. Már elindult a szabadtéri moziszezon Budapesten](http://freemail.hu/mail/index.fm#7.hir)

**1. Érdekes kreatív pályázat egy szemklinikától**

Az Optik-Med Sasszemklinika felhívására bárki nevezhet, pályázni képpel, szlogennel, de egy jó viccel is lehet.
"Készíts, vagy találj ki valami igazán klassz dolgot, ami a lézeres látásjavítással, éles látással kapcsolatos! Ha konkrétan a Sasszem-kezeléssel kapcsolatos, még jobb!" - olvasható a magán szemklinika Facebook oldalán.
A kiírás így folytatódik: "Ez lehet egy szép kép, egy frappáns szlogen, egy vicc, videó, karikatúra, hirdetés, bármi. Lehet akár kész anyag, akár csak egy ötlet, forgatókönyv is".  Az ötleteket június 26-ig lehet feltölteni, a szavazás július 4-én indul. Akinek a pályázata a legtöbb szavazatot kapja, biztosan nyer 250 ezer forintot, emellett a zsűri által legjobbnak vélt pályázat is ugyanennyit nyer, így akár 500 ezer forintot is hazavihet valaki.

<https://www.facebook.com/optikmed/app/1573615999602154/>
Pályázati szabályzat:
<https://fbappscenter.com/dynamics/downloads/sasszemklinika/jatekszabalyzatv1.pdf>

**2. Érzékenyítő Tábor gyerekeknek**

A Budapesti Művelődési Központ érzékenyítő tábort hirdet általános iskolai diákok számára, az esélyegyenlőség jegyében 8-12 éves korosztály számára.
Tábor időpontja: 2016. június 27–július 01. hétfő–péntek 8.00–16.00 (érkezés 7.30-tól, távozás 16.30-ig).
Helyszín: Budapesti Művelődési Központ (XI., Etele út 55/A.).
Jelentkezési határidő: 2016. június 20. kedd 12.00 óráig.
Tábordíj: 9000 Ft/fő
<https://www.facebook.com/events/1768986430051822/>

**3. Nyaralás Horvátországban a 90 decibel Project csapata szervezésében**

Helyszín: Horvátország, Isztriai-félsziget, közel Pulához
Időpont: 2016. augusztus 25-31. (csütörtöktől következő hét szerdáig)
Utazás: légkondicionált, kényelmes minibusszal
Indulás: augusztus 25-én 7 órakor Budapestről. Érkezés a kora délutáni órákban.
Hazautazás: augusztus 31-én ebéd után. Érkezés Budapestre a koraesti órákban.
Szállás: HOSTEL ERKS PREMANTURA (Horvátországi Vakok és Gyengénlátók Szövetségének üdülője)
A hotel jól felszerelt és teljesen akadálymentes látássérültek számára. Az épülettől kb. 300 méterre van a tenger, melyet vakvezető járdán lehet elérni. A partszakasz bólyás kötéllel elkerített, így a fürdőzés is biztonságos.
Ellátás: félpanziós (reggeli és vacsora), de van lehetőség teljes ellátásra is
Tervezett programok:

* tengeri fürdőzés
* motorcsónakozás a tengeren (mentőmellénnyel)
* tandem kerékpározás
* kirándulás Pulába az amfiteátrumba

Az utazás során két gyakorlott segítő/kísérő áll a csoport rendelkezésére, így akinek nincs látó kísérője az is jelentkezhet bátran!
Részvételi díj: 97.000.-Ft/fő, amely magába foglalja az oda-vissza utazást, a szállást félpanziós ellátással (reggeli és vacsora), valamint a helyi akadálymentesített programokat és a kísérőket. Az ár NEM tartalmazza az esetleges belépőjegyeket.
Jelentkezési határidő: 2016. június 25.
További információkat  a szokásos elérhetőségeken: kaphatnak, illetve kérdésekkel, kérésekkel forduljanak bizalommal hozzánk az info@90decibel.org vagy bonecz@90decibel.org e-mail címeken, vagy a 06 20 958 8688-as mobilon.
Amennyiben az első utazás sikeres lesz, akkor további hasonló programokat is fogunk szervezni, mint például kultúrális és gasztronómiai túrák, speciális városlátogatások, sízés és egyéb hegyi kalandtúrák.
Várjuk jelentkezésüket!
Üdvözlettel:
90 decibel Project csapata

**4. Zenélő Budapest - 520 minikoncert**

A három hónap alatt tíz budapesti helyszínen megrendezett program az augusztus 14-ére tervezett fellépésekkel zárul.
A Zenélő Budapest koncerthelyszínei:
a Várkert Bazár Gloriettje, illetve neoreneszánsz udvara, a Szentháromság téren a Magyarság Háza erkélye, a Szent István Bazilika lépcsője, a Vajdahunyadvár udvara, a margitszigeti Zenélő kút, (17.00 és 17.30) és idén új színhelyként: a Műcsarnok lépcsője, (11.00 és 11.30) a Deák, a Vörösmarty, valamint a Vigadó tér. A szabadtéri helyszíneken 15-20 perces ingyenes mini élőzenei koncerteket élvezhet a közönség.
Összesen 80 zeneművész lép fel, a gyönyörű történelmi színhelyekhez köthető kamarazenei műsorokkal, melyek a zeneirodalom remekeiből, többek között Bach, Haydn, Mozart, Schubert, Csajkovszkij, Chopin, Paganini, Bizet, Verdi, Doppler műveiből válogatnak. A fellépő művészek Budapest kiváló zenekarainak – a Nemzeti Filharmonikus Zenekar, a Magyar Állami Operaház Zenekara, a Budapesti Fesztivál Zenekar, a Duna Szimfonikus Zenekar, a Magyar Rádió Szimfonikus Zenekara, a Concerto Budapest – rendszeresen együtt kamarazenélő muzsikusai.
A koncertek a színhelyekhez illeszkednek. A Vajdahunyad várában erdélyi népzenét és népdalelőadást élvezhet a közönség, (10 és 10.30) a Magyarság Háza erkélyén (15 és 15.30) játszó fafúvósok operaénekessel a magyar romantika és néphagyomány értékeiből adnak ízelítőt, a Várkert Bazár Gloriettjénél, (14.30 és 15.00) stílusosan, huszárruhás rézfúvós kvintett, a neoreneszánsz kertben pedig a budai polgárok múltidéző dallamai szólalnak meg egy szaxofon együttes tolmácsolásában.
A Szent István Bazilika előtt (16.00 és 16.30) egyházzenei népénekekre írt harangjáték csendül fel egy ütő együttes előadásában, valamint többek között Bach, Haydn, Mozart, Schubert művei hallhatók, míg a margitszigeti Zenélő kút pavilonjánál rokokó ruhába öltözött hölgyek vonósnégyese és egy klarinétművész idézi fel a polgári korok hangulatát. A Műcsarnok lépcsőin szaxofon együttes játszik, klasszikusokat szólaltatnak meg jazz hangszerelésben; a belvárosi Deák, Vörösmarty és Vigadó téren pedig kürtök és fuvolák versengenek majd megszólaltatva Mozart, Dvořak, Bizet, Csajkovszkij, Doppler műveit.
A közönség minden előadási napon – ami helyszínenként változó – egymást követően két rövid koncertet élvezhet majd.
(Helyszínenként, naponta két előadást tartanak, kivéve a Deák, Vörösmarty, illetve Vigadó téren, ahol fél óránként lesz egy-egy koncert a kijelölt napokon 18.30, 19.00 és 19.30). A teljes programot a koncerthelyszíneken elhelyezett, rendezvény-hirdető táblákon követhetik az érdeklődők.
Részletes program és információ a koncertekről
a [www.budapestinfo.hu](http://www.budapestinfo.hu)  oldalon, valamint az esemény facebook oldalán, a [www.facebook.com/zenelobudapest](http://www.facebook.com/zenelobudapest)  elérhetőségen található.

**5. A kis boszorka – felolvasásra várják a gyerekeket**

2016. június 18-án, szombaton 14:15-től a Libri Meseboltban A kis boszorka – felolvasásra várják a gyerekeket.
A Katona József Színház színészeinek műsora
A Torzonborz-trilógia szerzője, Otfried Preußler klasszikusát, A kis boszorkát elevenítik meg a Katona József Színház művészei, Kiss Eszter, Mészáros Blanka és Papp Endre e.h.
A kis boszorka még csak százhuszonhét esztendős, így a nagy boszorkányok nem fogadják maguk közé. Ezért úgy dönt, ha egy év alatt nagy nem lehet, ő lesz a valaha volt legjobb kis boszorka. És ezzel az elhatározásával izgalmas és mulatságos kalandjai sora veszi kezdetét…
A programon a részvétel ingyenes.
Cím: Duna Plaza I. emelet XIII. kerület Váci út 178.
Weboldal: <https://www.libri.hu/mesebolt/>
Még több más programlehetőséget is találhatnak az érdeklődők a forráslinken, ami a következő:
<http://gyerekprogramok.info/category/juniusi-gyerekprogramok/2016-06-18-i-gyerekprogramok/>

**6. Már két helyszínen a Csodák Palotája**

2016. május 12-től immáron két helyszínen, kétféleképpen várja vendégeit a Csodák Palotája. A Csopa Camponában már biztosan jártatok, új helyszínünket, a Csopa Playbart pedig Óbuda szívében, a Kolosy térnél találjátok, a Buda EG 2. emeletén. A minden korosztály számára remek szórakozást adó Csopa Playbar 3 kiállításával a Születés, az Illúziók és Newton izgalmas világát hozza közel az érdeklődőkhöz.
Nyitvatartás
Attrakciók
H-V 10:00 – 22:00
Bár
H-V 10:00 – 24:00
Helyszín
1036 Budapest,
Bécsi út 38-44.
Tel +36 1 814 80 60
<http://www.csopa.hu/csopa-playbar/hirek>

**7. Már elindult a szabadtéri moziszezon Budapesten**

Klasszikusokkal és a legfrissebb filmekkel is várják a látogatókat a fővárosi szabadtéri mozik.
A nyári időjárással összefüggésben szinte naponta nyílnak az újabb kertmozik Budapesten, 8-10 szabadtéri mozi kínálatából biztosan válogathat a közönség. A Kertmozi-Truck mobil kertmozi üzemeltetői négy szabadtéri mozit működtetnek, többek között a Hajógyári-szigeten, a Margitszigeten és a budai Várkertben.
A fizetős szabadtéri mozijegyek árai 500 és 2000 forint között alakulnak, de több kertmoziban ingyenesen tartják a vetítéseket.
<https://www.metropol.hu/itthon/budapest/cikk/1456576-mar-elindult-a-szabadteri-moziszezon-budapesten>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:
Cím: 1146 Budapest, Hermina út 57. földszint
Telefon: 06-1/384-5541
Fax: 06-1/422-0439
E-mail: ugyfel@vgyke.com
Félfogadás:
Hétfő: 08:00-16:00,
Kedd: 08:00-16:00
Szerda: 08:00-18:00,
Csütörtök: 08:00-17:00.
Péntek 08:00-13.00

A VGYKE weboldalának címe: <http://www.vgyke.com/>
A VGYKE megtalálható a Facebookon is az alábbi linkre kattintva: <http://www.facebook.com/vgyke>
A listára az alábbi címre küldhet levelet: listaadmin@vgyke.com
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: hirlevel-request@vgyke.com
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.